ዛሬ እኛ ኢትዮጵያዉያን የሰማዕታት ቀን ብለን የምንጠራዉን የዬካቲት 1928ቱን እልቂት፤ የ1969ኙን የኮሎኔል መንግስቱ እልቂትና የህዳር 1998ቱን እልቂት የሚለያያቸዉ ነገር ቢኖር የመጀመሪያዉ በነጭ ፋሺስቶች ሁለተኛዉና ሦስተኛዉ ደግሞ አገር በቀል በሆኑ ጥቁር ፋሺስቶች መፈጸማቸዉ ብቻ ነዉ። ፋሺስት ግራዚያኒ ከ30ሺ በላይ ኢትዮጵያዉያንን በእንድ ጀምበር ቢጨርስም የእነዚያ ጀግኖች ኢትዮጵያዉያዉያን ደም በከንቱ ፈስሶ አልቀረም። በመጋቢት ወር 1933 ዓም ግራዚያኒና አግበስብሶት የመጣዉ ወራሪ ጦሩ በጀግኖች አባቶቻችን ተሸንፎና ዉርደት ተከናንቦ ኢትዮጵያን ለቅቆ ወጥቷል። የማይነካና የማይደፈር ይመስለን የነበረዉ ኮሎኔል መንግስቱም ለእግሩ ጫማ በሌላዉ ጦር ተሸንፎ ከአገር ሸሽቶ ወጥቷል። የንጹህ ኢትዮጵያዉያንን ደም አፍስሶ ዛሬም ድረስ ዜጎችን እያሰረ፤እየደበደበ፤እየገደለና ከአገር እንዲሰደዱ እያደረገ የእጁን ሳያገኝ ተዝናንቶ የሚኖር ኃይል ቢኖር ወያኔ ብቻ ነዉ። አዎ! ዛሬ ኢትዮጵያ የምትመራዉ ልባቸዉ በጥላቻና በተሞላና እጃቸዉ በወንድሞቻችንና በእህቶቻችን ደም በተጨማለቀዉ ጨካኝ ዘረኞች ነዉ።
